Gradul didactic II,
Conform Metodologiei privind formarea continuă a personalului din învățământul preuniversitar aprobată prin Ordinul de ministru nr. 5561/2011, cu modificările și completările ulterioare:
Art. 10 (21) Cadrele didactice care îndeplinesc condițiile legale și doresc să se înscrie la examenul  pentru acordarea gradului didactic II vor solicita, în perioada 1-31 octombrie 2026  a anului premergător depunerii dosarului de înscriere (cerere), efectuarea primei inspecții curente, printr-o cerere adresată conducerii unității de învățământ, după validarea în Consiliul de Administrație, vor înainta cererile către Inspectoratul Școlar Județean/al Municipiului București,unde vor fi înregistrate.
Art. 11 (1)  Înscrierea pentru acordarea gradului II în învățământ se face în perioada 1 octombrie – 29 noiembrie  2026 (dosar). Candidatul depune la conducerea unității de învățământ dosarul de înscriere, care conține următoarele documente:
a) Fișa de înscriere completată, confirmată de conducerea școlii, conform anexei 5 din metodologie;
b) Copii ale următoarelor documente, certificate ,,conform cu originalul’’ de către conducerea unității de învățământ unde candidatul are norma de bază: 
     - diplomele de studii, însoțite de foaia matricolă/suplimentul la diplomă;
     - buletin/carte de identitate, certificat de naștere, certificat de căsătorie, document privind  schimbarea numelui - după caz; 
     - adeverința/certificatul de acordare a definitivării în învățământ; în cazul schimbării specialității față de examenul de definitivare în învățământ, se vor depune în copie, certificată pentru conformitate cu originalul de către conducerea școlii, diploma de licență și suplimentul la diplomă pentru noua specializare;
c) Dovada privind calificativele acordate la evaluările anuale în ultimii 2 ani școlari;
d) Dovada privind calificativele acordate la inspecțiile școlare din ultimii 2 ani școlari;
e) Recomandare scrisă asupra activității candidatului, din partea Consiliului profesoral al unității de învățământ unde este încadrat;
f) Copia raportului scris al inspecției curente efectuate înainte de înscriere, însoțită de cele patru fișe de evaluare, certificate pentru conformitate cu originalul de către conducerea școlii (pe fiecare pagină);
g) Copia de pe autorizația de funcționare provizorie/acreditarea școlii pentru cadrele didactice care funcționează în unitățile de învățământ particular.
       (2) Conducerile unităților de învățământ verifică existența și legalitatea documentelor din dosarele de înscriere, precum și îndeplinirea condițiilor de înscriere.
       (3) Dosarele cadrelor didactice înscrise la examenul pentru acordarea gradului II, care îndeplinesc condițiile legale, vor fi înaintate de către conducerile unităților de învățământ inspectoratelor școlare, unde vor fi înregistrate.




Observație:
Pe dosarul de înscriere (dosar de carton cu șină), se vor face următoarele menţiuni :

1. Numele, iniţiala tatălui, prenumele  candidatului notate cu majuscule; 
2. Funcţia didactică (educatoare, învăţător, institutor,  profesor pentru învăţământul preşcolar, profesor pentru învăţământul primar, maistru-instructor,  profesor);     
3. Specialitatea ( la care se susţine gradul II); 
4. Gradul didactic pentru care se face înscrierea.  


